burgasdotpro/wikipedia huggingface dataset:
Stephen Maguire

Stephen Maguire (* 13. marec 1981, Glasgow, Škótsko, Spojené kráľovstvo) je škótsky profesionálny snookerový hráč. Keď bol malý, bol taký dychtivý hrať snooker, že jeho starý otec dal vybúrať stenu v ich byte, aby sa tam zmestil stôl.
Kariéra.
Maguire sa v roku 2000 takmer kvalifikoval na majstrovstvá sveta, keď v poslednom kole kvalifikácie viedol nad neskorším semifinalistom Joeom Swailom 9:6, no nakoniec prehral 9:10 a s hlavným turnajom sa musel rozlúčiť. Prvýkrát na seba výraznejšie upozornil až v roku 2002 vyradením Stephena Leeho v prvom kole UK Championship.
Maguire sa stal prekvapivým víťazom European Open v roku 2004. Ako 41. v svetovom rebríčku porazil vo finále stáleho člena svetovej šestnástky Jimmyho Whita 9:3. Bolo to ten istý rok keď sa prvýkrát kvalifikoval na Majstrovstvá sveta. Prehral vtedy v prvom kole s Ronniem O'Sullivanom 6:10. Po prehre vo finále Bitish Open s Johnom Higginsom 6:9, Maguire 28. novembra 2004 vyhral UK Championship zdrvujúcou výhrou 10:1 vo finále nad Davidom Grayom, keď v jednom z predchádzajúcich kôl vyradil svetovú jednotku Ronnieho O'Sullivana. S O'Sullivanom hral v kariére doposiaľ päťkrát, prehral s ním tiež na Majstrovstvách sveta 2005 v prvom kole 9:10, pričom viedol už 9:7. Druhá polovica sezóny 2004/2005 už nebola taká úspešná, no napriek tomu sa dostal na tretie miesto vo svetovom rankingu. V sezóne 2005/2006 dosiahol iba jedno štvrťfinále, dokazovalo to stratu jeho formy, najmä prehra v druhom kole Majstrovstiev sveta 2006 s kvalifikantom Marcom Fu 4:13.
Maguire je veľký rival so Shaunom Murphym. V roku 2004 v zápase na Grand Prix Murphy žiadal o odobratie jedného z Maguireho framov. Krátko pred začiatkom ich zápasu si Maguire uvedomil, že si zabudol doniesť svoju kriedu. Požiadal rozhodcu Johana Oomena o dovolenie opustiť arénu. Kým bol preč, Murphy hovoril s rozhodcom a dal si zavolať riaditeľa turnaja Mika Ganleyho, ktorý sa rozhodol Maguirovi zobrať frame za to, že nebol v stanovený čas pripravený na zápas. Maguire neskôr vyhral zápas 5:2. Neskôr v ten rok, vo finále na UK Championship, si zabudol kriedu aj David Gray. Maguire ho nechal ísť bez toho aby mu zobrali frame. Po porazení Murphyho na Welsh Open v 2007 povedal: "Tá udalosť bola iba čerešnička na torte, ale vždy sme boli rivali. Ja nemám rád jeho a myslím, že on nemá rád mňa. Vždy sa snažím poraziť každého, ale bolelo by ma to viac, ak by som prehral s ním."
V 2007 dosiahol svoj najlepší výsledok na majstrovstvách sveta a to semifinále, kde prehral s neskorším šampiónom Johnom Higginsom 15:17, pričom viedol už 14:10. V 2008 ho v štvrťfinále vyradil Joe Perry v pomere 13:12.
Stephen Maguire opäť porazil Shauna Murphyho v semifinále UK Championship 2007 9:5 a prehral iba vo finále s Ronniem O'Sullivanom 10:2. V semifinále China Open 2008 nahral svoju druhú 147 proti svojmu kamarátovi Ryanovi Dayovi a vo finále opäť porazil Shuna Murphyho tesne 10:9. A po dosiahnutí štvrťfinále na majstrovstvách sveta sa stal svetovou dvojkou, čo je jeho najlepšie postavenie v kariére.
Charlie a továreň na čokoládu (film)

Charlie a továreň na čokoládu () je americký film režiséra Tima Burtona, z roku 2005 natočený podľa rovnomennej knihy britského autora Roalda Dahla. V hlavných úlohách vystupuje Johnny Depp ako Willy Wonka, Freddie Highmore ako Charlie Bucket a AnnaSophia Robbová ako Fialka Garderóbová. Hudbu zložil Danny Elfman.
Film je druhou adaptáciou knihy, prvá je film z roku 1971 "Willy Wonka a továreň na čokoládu" (anglicky "Willy Wonka &amp; the Chocolate Factory").
Obsah.
Malý Charlie Bucket pochádzajúci z veľmi chudobnej rodiny sa dopočíta z novín na zlaté kupóny, ktoré Willy Wonka umiestnil do piatich čokolád. Tie potom nechal rozviezť do celého sveta. Všetky kupóny sa rýchlo nájdu okrem posledneho piateho. Malý Charlie Bucket dostáva čokoládu raz ročne a to k narodeninám, pretože jeho rodina je chudobná. Mal narodeniny a dostal Wonkovu čokoládu, ale kupón v nej nebol a Charlie bol sklamaný. Jedného dňa mu dedko dá par mincí a povie, že je to jeho tajná rezerva. Pošle ho do obchodu kúpiť Wonkovu čokoládu. Za chvíľu sa s ňou Charlie vráti a spoločne ju rozbalia. Zlatý kupón v nej zase nie je, malý Charlie opäť prežíva sklamanie. Neskôr objaví na zemi päťdesiatpencovú mincu a kúpi si za ňu čokoládu, v ktorej nájde posledný z piatich zlatých kupónov, ktorý zabezpečuje tým, ktorí ho nájdu, exkurziu do gigantickej továrne na čokoládu Willyho Wonku. Počas prehliadky sa štyri z detí, pažravý Augustín Glocka, majsterka v žúvaní žuvačiek Violet Fialová, televízný maniak Mike Telle a rozmaznaná Rúženka Buráková, stanú obeťami svojej chamtivosti a nafúkanosti a zostane len skromný Charlie Bucket. Na další deň sa vyberú do továrne. Prvá zastávka bola čokoládová rieka do ktorej Augustín Glocka spadol. Ďalšia zastávka bola tam kde sa vyrábajú žuvačky. Viola Fialová zjedla žuvačku ktorá ešte nebola hotová a premenila sa na veľkú čučoriedku. Ďalšia zastávka bola v sále kde veveričky lúskajú oriešky. Rúžena Buráková si chcela jednu zobrať ale tí ju hodili do odpadkovej rúri . Ďalšia zastávka bola v televíznej sále. Mike Telle skočil do telky a zmenšil sa. Potom ostal už len Charlie a pán Wonka sa rozhodol mu dať jeho továreň.hamrokar
Frankenweenie (film z roku 1984)

Frankenweenie je krátky film Tima Burtona z roku 1984. Film má autobiografické črty, Burton sa v ňom vracia do svojho detstva na predmestí a vzdáva hold béčkovým horrorom.
Tawi-Tawi

Tawi-Tawi je ostrovná provincia Filipín nachádzajúca sa v "Autonómnej oblasti v moslimskom Mindanao" (Autonomous Region in Muslim Mindao – ARMM). Hlavné mesto Tawi-Tawi je Bongao. V rámci krajiny je táto provincia najjužnejšie položená, hraničiaca na mori s malajským štátom Sabah a indonézskou provinciou Kalimantan. Na severovýchode leží provincia Sulu a na západe je Sabah, Malajzia. Tawi-Tawi tiež zahŕňa niektoré ostrovy v Suluskom mori na severozápade, ostrov Cagayan de Tawi-Tawi a Korytnačie ostrovy, iba 20 kilometrov od Sabahu.
Victoria Cup 2008

Prvý ročník Victoria Cupu sa odohral pri príležitosti stého jubilea medzinárodnej hokejovej federácie. Nastúpili proti sebe v ňom víťaz Super Six 2008 Metallurg Magnitogorsk a New York Rangers v Berne v PostFinance Arene. Zápas sa odohral 1. októbra 2008 v rámci zmiešaných IIHF a NHL pravidiel.
Zápasu predchádzala dňa 30. septembra 2008 exibícia, v ktorej nastúpil SC Bern proti New York Rangers. Rangers potom turné po Európe ukončilio dvojzápasom NHL 4. a 5. októbra v Pražskej O2 Arene proti Tampa Bay Lightning.
American Gothic

American Gothic je EP skupiny The Smashing Pumpkins obsahujúce štyri skladby. EP bolo vydané digitálne 1. januára 2008.
Obsah
Lucia Vráblicová

Lucia Vráblicová (* 19. júl 1973, Bratislava) je slovenská herečka pôsobiaca v divadle Nová scéna od roku 1993, kde nastúpila po ukončení štúdia na konzervatóriu. Vďaka jej zvláštnemu hlasu ju často počuť v dabingu a v rozhlasových hrách. Nahovorila aj upútavky v rádiu Viva, predtým v rádiu Expres. Od roku 1993 pôsobí ako externá umelecká spolupracovníčka v odbore literárno-dramatickej výroby v RTVS. Taktiež aj ako externá pracovníčka pre Trojku a rádio Devín. V roku 2007 sa stala členkou komisie pre II. kategóriu v prednese poézie a prózy na Poděbradských dňoch poézie. V roku 2020 začala spoluprácu s známym vokálnym zoskupením Voising. Z ich spolupráce vznikla acappellová verzia piesne Čerešne od Jaroslava Filipa a Milana Lasicu.
Jönköping

Jönköping je mesto v južnom Švédsku, hlavné mesto rovnomennej provincie na južnom konci jazera Vättern. Podľa informácií z roku 2005 tu žije 84 423 obyvateľov. Mesto je známe ako centrum vzdelania kvôli tunajšej univerzite. Pôsobí tu hokejový klub HV 71, narodila sa tu Agnetha Åse Fältskogová, členka skupiny ABBA.
Konali sa tu Majstrovstvá sveta v ľadovom hokeji 2002, kde Slovensko získalo zlatú medailu.
Anni-Frid Lyngstadová

Anni-Frid Synni Lyngstadová (známa ako "Frida", * 15. november 1945, Ballangen, neďaleko Narviku, Nórsko) je švédska speváčka, známa hlavne ako členka skupiny ABBA. Je dcérou odsunutého nemeckého vojaka Alfreda Haaseho a Synni Lyngstadovej. Po smrti matky ju vychovávala babka, s ktorou sa odsťahovala do Švédska.
Narvik

Narvik je mesto v Nórsku, ktoré leží 345 km severne od polárneho kruhu v kraji Nordland. Bolo postavené v 19. storočí na polostrove, tvoriacom rozhranie Ofotfjordu a Rombakfjordu. Je obchodným strediskom oblasti, v ktorom je rozsiahly prístav na nakladanie železnej rudy, druhý najväčší prístav Nórska. V meste žije asi 18 380 ľudí (2011).
Je to najsevernejšie mesto v Európe, ktoré je napojené na železničnú sieť. Nie je však napojené na nórsku sieť, ale švédsku, ktorá využíva jeho nezamŕzajúce prístavy na dopravu železnej rudy, ťaženej v okolí mesta Kiruna. Prístavy v Baltskom mori totiž v zime zamŕzajú, čo by znemožnilo plynulú produkciu a tak bola postavená železnica do Narviku k Nórskemu moru. Do prístavu v Narviku môžu priplávať lode s výtlakom 250 000 ton a každoročne sa na 220 lodiach prepraví 14 miliónov ton železnej rudy.
V meste sa nachádza hádzanársky klub Narvil Håndballklubb, futbalový FK Mjølner ale aj hokejový klub Narvik Ishockey Klubb.
Hokejová bránka

Hokejová bránka je bránka používaná v hokeji ako miesto, kam musí útočiaci tím dopraviť puk aby skóroval. Brániaci sa tým má k dispozícii brankára, ktorý má skórovaniu zabrániť.
Ľadový hokej.
Konštrukcie bránky boli do 30. rokov 20. storočia užívane v drevenom prevedení. Neskôr už kovové. Bránka sa skladá z dvoch zvislých prvkov, ktoré sú v hornej časti spojené jednou vodorovnou tyčou. Podľa pravidiel musia byť zvislé tyče umiestnené 183 cm od seba a majú mať výšku 122 cm. Pravidlá schválené v roku 1964 určujú polohu bránky minimálne 3 a maximálne 4 metre od zadných mantinelov. Ďalej sa v pravidlách určuje, že bránková konštrukcia musí byť červenej farby.
Sieť zavesená na bránkovej konštrukcii bola po prvýkrát použitá v roku 1900 kanadským rozhodcom Francisom Nelsonom, ktorý ju tam umiestnil pre väčší prehľad v hre a ochranu divákov za bránkoviskom.
Velvet Goldmine

Velvet Goldmine (Zamatová extáza) je film režiséra Todda Haynesa z roku 1998. Film plný odkazov na éru glam rocku retrospektívne zobrazuje príbeh rockovej hviezdy Briana Slada od začiatku kariéry až po jej koniec. Vo filme sa v hlavných úlohách objavili Jonathan Rhys-Meyers, Ewan McGregor, Toni Collette a Christian Bale.
O filme.
Hlavnou postavou filmu je "Brian Slade" (Rhys Meyers), bisexuálny glam rockový spevák inšpirovaný Davidom Bowiem a v menšej miere i Marcom Bolanom.
Ewan McGregor stvárňuje "Curta Wildea", kontroverzného rockového speváka, ktorý šokuje svojimi obscénnymi vystúpeniami. Tento charakter bol inšpirovaný Iggym Popom či Lou Reedom.
Žurnalista "Arthur Stuart" (Bale), v mladosti fanúšik glam rocku, má za úlohu zistiť, čo sa stalo s ikonou Sladeom, ktorý na vrchole kariéry zinscenoval vlastnú smrť. 
Ďalšími postavami príbehu sú Brianova manželka "Mandy Slade" (Colette), manažér "Jerry Divine" Eddie Izzard či fenomenálna ikona "Jack Fairy".
Príbeh silne pripomína Bowieho vzťah s Popom a Reedom počas 70tych a 80tych rokov. Sladeovo alter ego "Maxwell Demon" a sprievodná skupina "Venus In Furs" sú paralelami Bowieho pódiovej persóny a jeho skupiny "Ziggy Stardust and the Spiders from Mars".
Režisér Todd Haynes tvrdí, že príbeh zachytáva tiež aféru medzi Britániou a Amerikou, Londýnom a New Yorkom a spôsob, akým sa hudobné scény týchto krajín a miest najvzájom ovplyvnili.
Ako rodený Američan sa Haynes britskej glam rockovej scéne prizerá ako outsider - presne tak, ako vzhliada na svoje nedosiahnuteľné idoly Arthur. Film nehovorí len o hudobných vzoroch, vykresľuje tiež otázku hľadania vlastnej (nielen sexuálnej) identity.
Film je silne ovplyvnený životom a myšlienkami Oscar Wildea, často je tu citovaný (sú použité výroky z jeho jediného románu "The Potrait Of Dorian Gray") a nachádzame paralely s jeho dielom či životom.
Born to Boogie

Born To Boogie je koncertný dokument z roku 1972 s Marcom Bolanom a jeho skupinou T.Rex v hlavnej úlohe. Film režíroval Ringo Starr.
Getting Things Done

Getting Things Done (skratka GTD) je metóda osobného časového manažmentu a je jednou z metód manažmentu času. Jej autorom je David Allen, ktorý ju opísal v rovnomennej knihe. Tak ""Getting Things Done"," ako aj "GTD" sú chránené obchodné značky spoločnosti David Allen Company.
Základom GTD je premisa, že človek potrebuje presunúť úlohy z mysle na vonkajšie médium. Týmto spôsobom si nemusí tieto úlohy pamätať a môže sa sústrediť na ich vlastné vykonanie.
Metodológia GTD.
V porovnaní s tradičnou teóriou časového manažmentu, David Allen presúva dôležitosť z priorít na dva kľúčové prvky - "kontrolu" a "nadhľad". Využíva pri tom tri základné modely:
Proces pracovného toku.
Účelom tohto modelu je získať kontrolu nad všetkými úlohami a záväzkami. Proces pracovného toku sa skladá z piatich neprekrývajúcich sa fáz:
"Spracovať" znamená pri triedení dávky úlohy postupovať nasledovne:
Raňajky na Plute

Raňajky na Plute (orig. "Breakfast on Pluto") je film režiséra Neila Jordana z roku 2005. Opisuje osudy mladého transexuála Patricka Bradena, ktorý dospieva v Írsku v čase občianskych nepokojov v sedemdesiatych rokoch. Hlavnú úlohu si vo filme zahral Cillian Murphy.
Labyrinth

Labyrinth je fantasy film z roku 1986 s Davidom Bowiem a Jennifer Connelly v hlavných úlohách. Film vznikol na základe scenára Dennisa Leeho a člena komickej skupiny Monty Python’s Flying Circus Terryho Jonesa, režíroval ho Jim Henson v produkcii Georga Lucasa. Vizuálny dizajn navrhol výtvarník Brian Froud. Dej filmu tvorí príbeh hlavnej hrdinky Sarah, ktorá musí zachrániť svojho malého brata Tobyho z rúk Jaretha, Kráľa goblinov, ktorý ho skrýva vo veľkom bludisku v Podzemí. Obyvateľov Podzemia stvárňujú bábky a herci v maskách.
Dej.
Pätnásťročná Sarah Williams (Jennifer Connelly) je introvertné dievča s bohatou fantáziou. Žije so svojím otcom a nevlastnou matkou, s ktorou sa neznáša. Lezie jej na nervy, že sa musí starať o svojho nevlastného brata Tobyho, keď sú rodičia preč. V jeden taký večer, keď zase stráži Tobyho, nahnevaná vysloví Sarah čarovné slová z knižky Labyrint; želá si, aby Kráľ goblinov vzal Tobyho preč. Na jej veľké prekvapenie sa tak aj stane.
Keď Sarah pochopí, že urobila veľkú chybu, snaží sa presvedčiť kráľa Goblinov, Jaretha (David Bowie), aby jej brata vrátil, no on to odmieta. Nakoniec však dá Sarah šancu; musí prejsť cez bludisko až do Mesta goblinov. Počas cesty prekonáva Sarah množstvo nástrah, náchádza si priateľov medzi obyvateľmi Labyrintu a vyvíja sa jej osobnosť. 
Po viacerých skúškach a lákadlách Jaretha, ktoré ju majú zviesť z cesty, sa Sarah s priateľmi dostáva do Mesta goblinov, kde sa odohrá boj, aby sa vôbec dostali do zámku. Vo finále stojí Sarah proti Jarethovi sama, objaví spôsob, ako ho poraziť a zachráni Tobyho.
Soundtrack.
Hudbu k filmu zložili David Bowie a Trevor Jones a všetky piesne naspieval David Bowie.
Externé odkazy.
"Labyrint" na stránke filmklub.sk
Janek Ledecký

Janek Ledecký (* 27. júl 1962, Praha) je český spevák a gitarista. 
Po štúdiu na gymnáziu Sladkovského vyštudoval Právnickú fakultu UK. Od roku 1982 hral v skupine Žentour. Od roku 1992 začal vystupovať sólovo. Hral tiež v muzikáloch (Pěna dní, Hamlet, Galileo), muzikál Hamlet sám zložil.
Ortorula

Ortorula alebo leukokrátna rula je premenená hornina, ktorá vznikla premenou kyslých až intermediárnych vyvretých hornín ako sú granitoidy, granodiority, kremité diority a ďalšie, v amfibolitovej fácii.
Termín "ortorula" (orthogneiss) zaviedol roku 1891 K. H. Rosenbusch.
Vznik.
Orotruly vznikajú viacerými spôsobmi:
Samostatnou genetickou kategóriou sú alkalické ortoruly s vyšším obsahom modrých alkalických amfibolov (riebeckit, arfvedsonit) a pyroxénov (egirín). Vo vyššej časti amfibolitovej fácie tiež vznikajú tzv. vysokostupňové ortoruly bez muskovitu, prevládajúcim ortoklasom a aluminosilikátmi (kyanit, sillimanit) a granátmi.
Vlastnosti a minerálne zloženie.
Sú to hrubo až strednozrnné, výrazne bridličnaté horniny, v ktorých prevláda kremeň, biotit, muskovit, K-živec, menej plagioklas. Vedľajšie minerály tvorí granát, kyanit prípadne hornblend.
Výskyt.
Ortoruly sú v oblasti jadrových pohorí a veporskom pásme na Slovensku skôr zriedkavé. Ich systematickému výskumu sa v Západných Karpatoch dosiaľ nikto nevenoval. Známe sú výskyty v Sľubici a Čiernej hore, Vysokých Tatrách a v Nízkych Tatrách na viacerých miestach napr. v okolí Čierneho Balogu v kohútskom kryštaliniku, kde sú označované ako muráňske ortoruly.
V Českom masíve sú bežné v Krušných horách. Viaceré ruly z Česka majú aj svoje lokálne názvy ako bítešská rula, mirotické a starosedelské, bechyňská ruly, rovnako ako časť kouřimských rúl.
Rineloricaria

Rineloricaria, po slovensky obrnenec, je rod rýb z čeľade lorikáriovité ("Loricariidae").
Pôvod.
Pochádza z Južnej Ameriky (oblasti tokov Amazonky, Paraguaja a La Platy).
Návrat (občianske združenie)

Návrat je občianske združenie, špecializovaná mimovládna inštitúcia na Slovensku zaoberajúca sa vyhľadávaním a prípravou náhradných rodín pre opustené deti, sociálnou prácou s rodinami v krízovej situácii, vzdelávaním, odborným poradenstvom a medializáciou problematiky náhradnej starostlivosti. Organizácia sa snaží - v rámci spoločenských a politických možností - prispievať aj k legislatívnej zmene systému starostlivosti o opustené deti.
Práca združenia je postavená na myšlienke, že iba rodina (vlastná, či náhradná) môže zmeniť život, ponúknuť porozumenie, lásku, bezpečie a prijatie deťom žijúcim v detských domovoch. Rodina je optimálnym prostredím, ktoré umožní dieťaťu rozvinúť jeho potenciál, a v ktorom môže dieťa dozrieť v plnohodnotnú bytosť. Víziou združenia Návrat je vytvorenie tolerantnej občianskej spoločnosti, v ktorej je systém starostlivosti o opustené deti postavený na rodinných modeloch.
Externé odkazy.
Iné odkazy venované problému opustených detí:
Bedócia madagaskarská

Bedócia madagaskarská (lat. "Bedotia geayi") je druh ryby z čeľade "Melanotaeniidae".
Pôvod.
Pochádza z Madagaskaru.
Aterínka červená

Aterínka červená (lat. "Glossolepis incisus") je druh ryby z čeľade "Melanotaeniidae".
Pôvod.
Pochádza z Novej Guinei (severná Papua).
Atletické tretry

Atletické tretry sú bežecká športová obuv, ktorú používajú atléti súťažiaci na tartane. Podľa typu použitia (skokanské, šprintérske, atď.) sa líši rozmiestenie, počet a veľkosť klincov na podrážke.
V súčasnosti medzi významejších výrobcov patria firmy: Nike, Adidas, Brooks, Mizuno, Saucony, Reebok, Asics, Puma, New Balance.
Aterínka Boesemanova

Aterínka Boesemanova alebo aterínka Bösemanova (lat. "Melanotaenia boesemani") je druh ryby z čeľade "Melanotaeniidae".
Pôvod.
Pochádza z Novej Guinei (jazero Ajamaru).
Návrat

Návrat môže byť:
Recoil

Recoil môže byť:
Slovenské autonomistické hnutie

Slovenské autonomistické hnutie alebo slovenský autonomizmus bolo autonomistické hnutie v medzivojnovom období v ČSR, ktorého hlavnou predstaviteľkou bola HSĽS. Hlavnými predstaviteľmi boli Andrej Hlinka, Jozef Tiso, Alexander Mach, Vojtech Tuka. Návrhy na vytvorenie slovenskej autonómie boli predložené parlamentu v rokoch 1919 (SNS) ako aj 1921, 1922, 1930 a 1938 (HSĽS). 
Snahou bola zmena centralistického systému organizácie štátu v prospech väčších právomocí pre Slovensko. Istým ústupkom od štátneho centralizmu bolo zavedenie krajinského zriadenia v júli 1927, ktoré do platnosti vstúpilo v roku 1928. Slovensko sa tak stalo samostatnou administratívnou "krajinou", na ktorej čele stál krajinský prezident a celoslovenský krajinský úrad. Podstata centralistického usporiadania sa tým však výrazne nezmenila.
Hnutie dosiahlo svoj cieľ, t. j. zavedenie slovenskej autonómie, až po mníchovskom diktáte. Na schôdzke predstaviteľov slovenských politických strán v Žiline 5. a 6. októbra 1938 HSĽS predložila občianskym stranám svoj návrh autonómie. Tie ho prijali a pražská vláda návrh tiež akceptovala. 7. októbra vymenovala krajinskú autonómnu vládu, na ktorej čele stál Jozef Tiso (druhá česko-slovenská republika).
Fotograf

Fotograf alebo fotografista je osoba, ktorá zaznamenáva obrazy pomocou fotoaparátu na médium (napr. kinofilm, pamäťové karty atď.). Pre fotografa môže byť fotografovanie povolaním i koníčkom, preto možno fotografov deliť na profesionálnych a amatérskych.
Fotografi sa často delia podľa predmetu ich fotografie. Niektorí sa špecializujú na fotografovanie scenérií a ich diela sú námetmi blízke maľbám krajiniek, iní sa bežne špecializujú na zachytenie portrétov. Samostatnou kategóriou sú autori reportážnej fotografie a dokumentárnych záberov, módnej, reklamnej či úžitkovej fotografie. Paparazzi sú fotografi, ktorí sa špecializujú na fotografovanie známych osobností.
Medzi najznámejších slovenských fotografov patria Karol Kállay, Karol Plicka, či Ivan Hoffman, zo súčasných umelcov Mária Švarbová.
Saxofón

Saxofón je dychový nástroj vyrábaný prevažne z mosadze. Nástroj bol pôvodne skonštruovaný za účelom zaplnenia medzery medzi dychovými drevenými a dychovými plechovými nástrojmi. Technicky sa radí medzi drevené nástroje. Aj napriek tomu že má nižší rozsah ako jeho predchodca klarinet, časom získal ešte väčšiu popularitu. Je využiteľný v koncertných zoskupeniach, ale aj veľkých orchestroch. Obľubu získal predovšetkým v žánroch jazzu, dychovky a rocku.
Popis a stavba.
Saxofón sa skladá z tela, nasaditeľného esa a hubice, ľudovo nazývanej aj hubička. Tá býva obvykle vyrobená z kovového, alebo kaučukového materiálu . Materiál hubice má vplyv na zvuk saxofónu. Kovové telo je doplnené klapkami, vystlanými kožou (napr. hadia), ktoré stláčaním a priliehaním k telu vytvárajú jednotlivé tóny.
Typy saxofónov.
Základnými typmi sú sopranino, soprán, alt, tenor, barytón, bas a kontrabas.
História.
Saxofón skonštruoval belgický nástrojár, flautista a klarinetista Adolphe Sax v roku 1840. Nástroj vznikol dva roky po jeho príchode do Paríža, kde hľadal väčšie pochopenie pre svoje vynálezy. Malé uznanie verejnosťou prišlo však až po priaznivej kritike uznávaného Hectora Berlioza. Schválenie nového patentu však neukončilo problémy s jeho prijatím. Sax bol napádaný odporcami i imitátormi, ktorí robili nástroju zlú povesť. Absolvoval viacero súdov, ktoré síce vyhral, ale dvakrát kvôli nim skrachoval. Napriek tomu však hru na saxofón prednášal na parížskom konzervatóriu. V roku 1870 však odbor zrušili, pričom obnovený bol až v roku 1942.
Politika a voľby v Bratislave-Rači

Mestská časť Bratislava-Rača má vytvorenú vlastnú samosprávu, ktorá bola obnovená po roku 1989 na základe Zákona o obecnom zriadení 369/1990 Zb. Do roku 2002 občanov Rače zastupovalo v miestom zastupiteľstve 32 poslancov, od volieb v roku 2002 do roku 2010 sa tento počet zvýšil na 33. V súčasnosti má Rača 15 poslancov. Štatutárnym orgánom Rače je starosta.
V mestskom zastupiteľstve v Bratislave Raču zastupujú od roku 2010 dvaja poslanci (do roku 2006 štyria, v období rokov 2006-2010 traja) a v rámci volieb do VÚC Rača (spoločne s Novým Mestom a Vajnormi) mala do roku 2009 nárok (ako Bratislava III) na päť miest poslancov VÚC. Od roku 2009 tvorí nový volebný obvod spolu s Vajnormi.
Rača je v súčasnosti rozdelená na tri volebné obvody (1. zahrňuje miestnu časť Rača, 2. Krasňany a 3. Východné).
Samospráva do roku 1989.
V druhej polovici 16. storočia dostala Rača viaceré výsady a bola povýšená na mestečko. Z dôvodu veľkého požiaru v roku 1732, pri ktorom zhorela aj kronika mestečka sa však záznamy o samospráve nedochovali. Presnejšie záznamy sú až po roku 1755.
Richtári od roku 1755 po rok 1938 
V obdobiach 1798-1808, 1814-1820, 1825-1833, 1850-1904 a 1912-1918 nie sú doklady.
Počas Slovenského štátu resp. republiky bola funkcia richtára nahradená pozíciou komisára, táto funkcia však nebola samosprávna, v rokoch 1941-1945 bol vládnym komisárom Rudolf Štefánek.
Funkcia starostu nebola, bol nahradený predsedom Národného výboru, Národný výbor bol však súčasťou štátnej správy, všetky samosprávne funkcie boli zrušené.
Mestské zastupiteľstvo.
V mestskom zastupiteľstve v Bratislave Raču zastupujú od roku 2010 dvaja poslanci (do roku 2006 štyria, v období 2006-2010 traja).
Eduard Brychta (VPN), Ing. Teodor Žitný (VPN) a Anton Turkovič (KSS).
Pavol Bezručka (HZDS), Eduard Brychta (HZDS), Ing. Jozef Házy (NEKA), MUDr. Ivan Strnisko (HZDS) 
Ing. Milada Dobrotková (KDH, DÚ, DS, SDĽ, SDSS, SZS, SDK), MUDr. Rudolf Kováč, CSc. (KDH, DÚ, DS, SDĽ, SDSS, SZS, SDK), MUDr. Ivan Strnisko (HZDS, SNS), RNDr. Ladislav Záhumenský (KDH, DÚ, DS, SDĽ, SDSS, SZS, SDK)
RNDr. Jaroslav Dobrotka (SDKÚ, ANO, SMK-MKP, OKS), Ing. Jozef Házy (NF), RNDr. Katarína Záhumenská (KDH, DS, DÚ, SZS), MUDr. Rudolf Kováč CSc. (KDH, DS, DÚ, SZS) 
Ing. MPH. Milada Dobrotková (SDKÚ-DS, KDH), Ing. Jozef Házy (NF), Ing. Peter Šinály (SDKÚ-DS, KDH) V rokoch 2009-2010 sa stal poslancom za Raču ako náhradník tiež Ing. Michal Koniar (SDKÚ-DS, KDH), keďže Ing. Peter Šinály sa stal mestským kontrolórom.
Mgr. Peter Pilinský (Strana zelených), Ing. Zuzana Dzivjáková (SDKÚ-DS, KDH, SaS, OKS, MOST-HÍD)
Mgr. Peter Pilinský (#SIEŤ, SDKÚ-DS, SaS, MOST-HÍD), Mgr. Rastislav Žitný (#SIEŤ, SDKÚ-DS, SaS, MOST-HÍD)
Mgr. Peter Pilinský (NEKA), Mgr. Lenka Antalová Plavuchová (Progresívne Slovensko - SPOLU)
Ing. Róbert Pajdlhauser (Za ľudí, Aliancia, KDH, Sme rodina), Mgr. Lenka Antalová Plavuchová (Progresívne Slovensko, Team Bratislava, SaS)
Voľby do miestneho zastupiteľstva Rača.
1990-1994
1994-1998
1998-2002
2002-2006
2006-2010
2010-2014
2014-2018
2018-2022
2022-2026
Aterínka tyrkysová

Aterínka tyrkysová (lat. "Melanotaenia lacustris") je druh ryby z čeľade "Melanotaeniidae".
Pôvod.
Pochádza z Novej Guinei (južná Papua).
Dúhovka trojpruhá

Dúhovka trojpruhá (lat. "Melanotaenia trifasciata") je druh ryby z čeľade "Melanotaeniidae".
Pôvod.
Pochádza z Austrálie (polostrov Cape York, Northern Territory).
Hviezdoslavova trieda

Hviezdoslavova trieda je osou nitrianskeho sídliska Klokočina. Patrí medzi najväčšie ulice v meste Nitra.
Vybavenie a doprava.
Na tejto ulici sa nachádzajú obchodné domy (Kaufland, Billa, Lidl), poliklinika, športové ihriská a takisto kostol. Bola vybudovaná ako 6-prúdová cesta, z ktorej sú na jazdu určené 4 prúdy, a na parkovanie a pre potreby MHD 2 prúdy na opačných krajoch. Ústia do nej ulice Braneckého, Pražská, Pavla Straussa, Mikovíniho, Dolnočermánska, Čajkovského, Baničova, Kmeťova, Šúdolská, Jarocká a Edisonova. Po celej dĺžke sa nachádza celkovo 5 svetelných križovatiek a 8 zastávok MHD (Poliklinika Klokočina, Mikovíniho, Čajkovského a Rázc. Kmeťova (iba v jednom smere)). Premáva po nej celkovo 10 liniek. V roku 2010 na nej bolo vykonané frézovanie vozovky a v roku 2011 rekonštrukcia vozovky (asfaltovanie a obnova kanálových príklopov).
Drevený dychový nástroj

Drevené dychové nástroje sú dychové hudobné nástroje, ktorých tón vzniká nárazom vzduchu na hranu otvoru alebo rozkmitaním plátku, a ktorých výška tónu je určovaná rezonančnou frekvenciou vzduchového stĺpca. Pôvodne sa vyrábali z dreva, avšak niektoré moderné drevené nástroje ako je napr. saxofón a priečna flauta sú vyrobené z iných materiálov.
Druhy drevených nástrojov.
Medzi drevené dychové nástroje zaraďujeme tieto dychové nástroje:
Plechový dychový nástroj

Plechové dychové nástroje sú dychové hudobné nástroje, v ktorom tón vzniká rozochvením stĺpca vzduchu pomocou pier hráča.
Na nástroj sa nasadzuje nátrubok (náustok). Plechové dychové nástroje sa obvykle vyrábajú z mosadzného plechu.
Medzi plechové dychové nástroje nástroje okrem iných patria:
Výška tónu.
Na plechové dychové nástroje je možné zahrať radu alikvotnych tónov, ktoré sa určujú napätím pier pri tvorbe tónu. Jemnejšie rozčlenenie hraných tónov sa prevádza zmenou dĺžky nástroja. Nástroj je v princípe dutá trúbka, najbežnejším spôsobom zmeny jej dĺžky je zaraďovanie odbočiek. K tomu slúži ventilová alebo piestová mechanika. Odbočky bývajú obvykle 3-4, ich dĺžka je volená tak, aby sa ich zaradením znížila výška tónu o poltón (druhá klapka), tón (prvá klapka), jeden a pol tónu (tretia klapka), alebo súčet niektorých kombinácii predchádzajúcich hodnôt. 
Iný spôsob je zvolený u znižcovej pozauny, kde je dĺžka nástroje menená pomocou dvojice posuvných dielov, vložených do seba.
Medzi dychové nástroje patrí aj Fanfára.
Použitie v hudbe.
Plechové dychové nástroje sa samozrejme bežne používajú tak ako v oblasti vážnej (artificiálnej) hudby aj v odbore populárnej hudby resp. popmusic. V populárnej hudbe majú veľké využitie najmä v oblasti klasickej tanečnej hudby (tzv. stredný prúd), ďalej potom aj v oblasti ľudovej dychovej hudby (napr. slovenské ľudovky, "česká lidovka"). Veľmi významnú rolu hrajú tiež v jazzovej hudbe. Najmä v jazze a v dychovej hudbe sa niekedy používajú tzv. dusítka, keď hráč rukou umelo pridusuje resp. tlmí prúd vzduchu vychádzajúceho von z nástroja (v začiatkoch americkej jazzovej hudby sa k tomuto účelu používali napr. gumené inštalatérske zvony).
Coryphantha

Coryphantha je rod kaktusov z čeľade kaktusovité "(Cactaceae)". Je rozšírený v Mexiku, USA a južnej Kanade.
PostFinance-Arena

PostFinance-Arena (pôvodne: Eisstadion Allmend a Bern Arena) je hokejová aréna v Berne, Švajčiarsko. Primárne sa využíva na ľadový hokej a svoje domáce zápasy tu odohráva tím SC Bern. Aréna bola postavená v roku 1967 a pojme 16 879 ľudí. Charakteristickou črtou arény je najväčší sektor na státie v aréne na svete s kapacitou 11 862 divákov.
PostFinance Arena je hlavnou halou Majstrovstiev sveta v ľadovom hokeji 2009.
1. októbra 2009 sa tu uskutočnil prvý ročník Victoria Cupu.
Pôvodne sa tu mala uskutočniť i kvalifikácia hokejovej ligy majstrov, ale kvôli rekonštrukcii štadióna sa tak nestalo.
Rekonštrukcia.
Kvôli svojmu veku nemohla PostFinance Arena byť dejiskom Majstrovstiev sveta v ľadovom hokeji 2009. Preto musela byť rekonštruovaná, čo v konečnom hľadisku aj rozhodlo o výbere Bernu, Švajčiarskou hokejovou federáciou ako centrálnym dejiskom MS 2009.
Po rekonštrukcii počas Majstrovstiev sveta v ľadovom hokeji 2009 sa na celom sektore na státie namontujú sedadlá, čím sa kapacita zníži na 13 000 miest. Po majstrovstvách sa opäť obnoví sektor na státie, ale bude menší ako predtým (10 272 miest), ale zvýši sa celková kapacita na 17 000 miest, čo je viacej ako mala pred rekonštrukciou.
Diváci.
Posledné roky býva v PostFinance Arene najväčší počet fanúšikov z európskych líg. V sezóne 2006/2007 bola priemerná návštevnosť arény 15 993 divákov a o sezónu neskôr 15 939.
Gumon

Gumon bola chemická továreň v Bratislave, ktorá fungovala takmer 100 rokov. Vyrábali sa v nej vrstvené elektroizolačné materiály, v roku 1915 získala patent na bakelit, jednu z prvých kompozitných hmôt. Výroba však bola časom zastavená po sťažnostiach obyvateľov na zápach šíriaci sa z prevádzky.
Nachádzala sa v oblasti, ktorá je zaťažená značným ekologickým znečistením. V areáli sa nachádza ropné jazero, ktoré je dôsledkom bombardovania bývalej rafinérie Apollo Američanmi v roku 1944 a zvyšky ropy sa nachádzajú v širokom okolí.
Továreň stála na Košickej ulici, pozostávala z viacerých budov vrátane cennej lisovne bakelitu, ktorá mala ambície zapísať sa medzi technické pamiatky a tak si zabezpečiť ochranu pred zbúraním. Investorská spoločnosť Koruna Invest, a.s., ktorá tu plánovala postaviť komplex Klingerka vrátane 22-podlažného hotela a 45-podlažného mrakodrapu s výškou 157 metrov, však nerešpektovala povolenie stavebného úradu, ktoré búranie lisovne bakelitu nepovolilo.
V máji 2017 celý areál odkúpila od Koruna Invest, a.s. developerská spoločnosť J&amp;T Real Estate, ktorá na danom území plánuje výstavbu polyfunkčného komplexu Klingerka. V auguste 2022 developer J&amp;T Real Estate začal s čistením pozemkov a s prípravou na projekte Klingerka II a Klingerka III.
Trombón

Trombón môže byť:
Kablo

Kablo bola továreň v Bratislave založená v roku 1895, ktorá sa zaoberala výrobou elektrotechnického materiálu, predovšetkým silnoprúdových káblov a vodičov. V roku 1905 mal závod rozlohu už 15 000 m².
V máji 1996 bol spoločnosti udelený certifikát kvality podľa medzinárodnej normy DIN EN ISO 9001. V roku 1997 firma získala Cenu Slovenskej republiky za kvalitu 1997.
Po ukončení výroby kúpila pozemok aj s budovami továrne slovenská investorská spoločnosť HB Reavis Group, ktorá tu v rokoch 2014 až 2018 postavila veľký kancelársky komplex Twin City s troma 7-poschodovými budovami s označením A, B a C, a 23-poschodovou výškovou budovou Twin City Tower s výškou 92 metrov. Spoločnosť pre tieto záujmy potrebovala pozemok vyčistiť a všetky objekty továrne boli v rokoch 2007 - 2008 kompletne zbúrané. V areáli sa nachádzalo niekoľko cenných objektov, ktoré mali možnosť byť zapísané medzi technické pamiatky a ochránené pred zbúraním. Investorská spoločnosť preto v predstihu požiadala pamiatkový úrad o zápis najcennejšieho objektu, Feiglerovej kotolne medzi pamiatky. Nepružnosťou úradov bolo však spôsobené, že pamiatkový úrad na túto požiadavku nereagoval, preto spoločnosť podľa vlastných slov nemala inú možnosť, ako údajne staticky narušenú budovu zbúrať a ochrániť tak obyvateľov.
Atletický most 2008

Atletický most 2008 bol 6. ročník atletického mítingu, ktorý je organizovaný atletickým klubom AK Spartak Dubnica nad Váhom. Považuje sa za najvýznamnejší míting na Slovensku. Súťaž prebiehala 7. septembra na Mestskom štadióne v Dubnici. V pretekoch bola zaradená disciplína pre žiačky (beh na 600 m) a žiakov (beh na 1000 m) v rámci "Hľadáme nového Jozefa Plachého".
Ženská štvorhra na US Open 2008

Ženská štvorhra na US Open 2008 sa hrala ako súčasť US Open 2008 od 25. augusta do 7. septembra.
Mužská štvorhra na US Open 2008

Mužská štvorhra na US Open 2008 sa hrala ako súčasť US Open 2008 od 25. augusta do 7. septembra.
Trinity

Trinity môže byť:
Nordvik (Nórsko)

Nordvik je bývalá obec v Nordlande v Nórsku.
Bola vytvorená oddelením z obce Herøy 1. júla 1917. V tom čase mala 1 530 obyvateľov.
1. januára 1962 sa stala časťou novej obce Dønna. Pred spojením tu žilo 1 293 obyvateľov.
Nordvik

Nordvik môže byť:
Nordvik (Rusko)

Nordvik (rus. Нордвик) bol prístav v Mori Laptevovcov pri ústí rieky Chatanga. Nachádzal sa na polostrove západne od zálivu. Pôvodne tu bolo malé mesto a trestanecká kolónia. Podnebie je výnimočne drsné, s predĺženými mrazivými zimami.
Nordland

Nordland je územnosprávna jednotka v severnej časti Nórska. Správnym centrom územia je mesto Bodø. Správcom kraja Nordland je Fylkesmann i Nordland. Počet obyvateľov dosiahol v roku 2005 237 057. Rozloha kraja je 38 327 km².
Nordland hraničí na severe s krajom Troms, na juhu s krajom Nord-Trøndelag a na východe so švédskymi länmi Västerbottens län a Norrbottens län. Na západe je Nórske more.
Slovenský pohár vo futbale 2008/2009

Slovenský pohár vo futbale v sezóne 2008/2009 bol 40. ročník slovenskej pohárovej súťaže. Vyhral klub MFK Košice, ktorý vo finále v NTC SFZ zvíťazil nad Artmediou Petržalka 3:1 a ako víťaž bol nasadený do 3. predkola Európskej ligy.
Zobcová flauta

Zobcová flauta je dychový nástroj, pôvodne drevený (preto sa zaraďuje medzi drevené dychové nástroje), v súčasnosti často z umelej hmoty. Pochádza z ľudovej píšťaly a má podobnú konštrukciu. Hráč fúka do naústku, vzduch v rezonančnej komore delí na dva prúdy, z nich jeden flautu opúšťa štrbinou a vibrujúci druhý prechádza rovnou trubicou. Podobnú konštrukciu majú píšťaly organu. Otvory navŕtané v trubici sa zakrývajú alebo odkrývajú hráčovými prstami, u väčších nástrojov pomocou klapiek, čím sa reguluje výška tónu. Bola obľúbeným nástrojom v období renesancie a baroka. Neskôr sa pre rozvoj iných dychových nástrojov dostala do úzadia. Svoje znovuzrodenie prežila na začiatku 20. storočia. 
Významnú úlohu pre rozšírenie a výučbu zobcovej flauty na Slovensku zohráva interpretka a pedagogička Katarína Dučai.
História.
Pôvod zobcovej flauty dodnes nie je celkom objasnený. Rôzne podoby píštaliek nájdeme už medzi nálezmi od pravekých Keltov a Germánov, nie je však vylúčený ani pôvod z východných, moslimských kultúr. Maľby z 11. storočia už zobrazujú nástroje zhodujúce sa s dnešnou zobcovou flautou. Najstaršie nástroje sa zachovali zo 14. storočia. V stredoveku sa flauta strúhala z jedného kusu dreva, pre silný a ostrý zvuk sa vyrábali s cylindrickým vŕtaním. Na prednej strane sa nachádzalo sedem dierok, na zadnej strane jedna diera pre palec.
V renesancii sa zobcová flauta, podobne ako ostatné nástroje, sa podľa rozsahu rozdelila do širšej rodiny. Konštrukcia nástroja sa nezmenila, stále sa vyrábali z jedného kusu dreva s cylindrickým vŕtaním. Najprv sa rozvíjali zobcové flauty v nízkych ladeniach, neskôr sa rodina rozšírila o vyššie ladené nástroje. Začiatkom 17. storočia sa už používalo osem podôb flauty v rôznych ladeniach.
V druhej polovici 17. storočia sa rôznorodosť zobcových fláut stiahla do úzadia. Podľa požiadaviek vkusu barokovej hudby sa zobcová flauta využívala sólisticky alebo so sláčikovými nástrojmi so sprievodom bassa continua. Bolo nevyhnutné, aby sa zobcová flauta dala doladiť k ostatným nástrojom, preto, podobne ako iné dychové nástroje, sa začala vyrábať z troch častí. Tým sa rozšíril aj jej rozsah.
Od druhej polovice 18. storočia ju postupne vytlačila z koncertného života v tom čase veľmi obľúbená priečna flauta. Zobcová flauta sa znovu objavila v 20. rokoch 20. storočia. Pri jej znovuzrodení hrali významnú rolu Arnold Dolmetsch a Peter Harlan. Literatúra pre tento nástroj sa rozšírila a dokopy vzniklo viac diel ako v predošlých dobách. Písali pre ňu komponisti ako Luciano Berio, Jürg Baur, John Tavener, Paul Hindemith, Felicitas Kukuck, Malcolm Arnold, Michael Tippett, Benjamin Britten, Leonard Bernstein, Erhard Karkoschka, Mauricio Kagel, Matthias Kaul, Günter Kochan, Kazimierz Serocki, Gordon Jacob, Bertold Hummel a iní. 
Príležitostne ju využívali aj v populárnej hudbe a tak zobcovú flautu objavíme v piesňach od Beatles, Rolling Stones, Jimi Hendrix, Yes alebo Led Zeppelin.
Je päť štandardných druhov podľa výškového rozsahu:
Trstěnice (okres Svitavy)

Trstěnice je obec v Česku v okrese Svitavy v Pardubickom kraji. 31. decembra 2007 tu žilo 517 obyvateľov, z toho 261 mužov a 256 žien.
Groovin’ Heads

Groovin’ Heads je slovenská inštrumentálna skupina, ktorá pôvodne vznikla ako voľné hudobné združenie okolo hudobníkov z východného Slovenska, hrajúcich na dychové hudobné nástroje: Pavla Jeňu (Košice - trúbka) a Mária 'Gapu' Garberu (Prešov - saxofón). V súčasnosti zostavu skupiny doplnili Marcel Buntaj (bicie) a basgitarista Martin Gašpar. Hudobný štýl skupiny je zmesou funku, džezu, fusion a soulu.
V roku 2005 skupine vyšiel album s názvom "Overstep" ("Prešľap"). Okrem inštrumentálnych skladieb sa na albume nachádzajú aj skladby, ktoré naspieval Peter Lipa s Annou Babjakovou a singel „Get a jive“, ktorý naspieval Andy Belej. Na nahrávaní hosťovali aj gitarista Miroslav Šály, gitarista Petr Bič, hráči na klávesové nástroje Martin Ferenčík a Marián Čekovský, basgitarista Ján Smékal, či bubeník Viliam Stanek.
Externé odkazy.
Gapa &amp; Groovin' Heads Homepage
Rotštejn

Rotštejn je zrúcanina hradu v Českom raji. Nachádza sa približne 9 km od Turnova, na okraji prírodnej rezervácie Klokočské skály. Zrúcanina je čiastočne vystavaná a čiastočne vtesaná do blokov pieskovcových skál.
História.
Hrad bol založený v druhej polovici 13. storočia. Ako prvý majiteľ je uvádzaný Jaroslav z Hrutwice, ktorý nechal hrad postaviť pre syna Voka z Rotštejna. V roku 1318 bol hrad vypálený a v nasledujúcich rokoch postupne obnovovaný. Od roku 1360 patril hrad Ješekovi z Rotštejna, ktorý od kráľa Karola IV. získal povolenie usporadúvať týždenné hry v blízkej obci Klokočí. V roku 1413 rod Rotštejnovcov vymrel a celé panstvo pripadlo Vaňkovi Paldrovi z Vařin. Ten celé panstvo vlastnil počas husitských vojen. Hrad pravdepodobne nebol husitmi vypálený (na rozdiel od iných okolitých hradov, napr. Valdštejn či Návarov). Husitskú prítomnosť na hrade nepotvrdzujú ani archeologické nálezy či písomné pramene. V neskoršej písomnej zmienke z roku 1540 sa hrad uvádza ako opustený, so skalami a stenami zborenými na nádvorí.&lt;br&gt;Počas tridsaťročnej vojny bolo toto miesto využívané ako úkryt obyvateľov pred vojakmi. Obyvatelia sa skrývali v dutinách vytesaných do pieskovcových skál, ktoré boli mylne pokladané za hradné koniarne. V 19. storočí bolo toto miesto postihnuté mohutným zosuvom kameňov.
Technológ (bábky)

Technológ alebo bábkarský technológ je profesia výrobcu bábok pre bábkové divadlo.
Technológ je často rezbárom, obvykle však vylepšuje a navrhuje konštrukciu a pohybový mechanizmus bábok, spravidla marionet. Robí tak podľa výtvarných návrhov výtvarníka, nie je však vôbec neobvyklé, že osoba výtarníka a technológa splýva. Pravidlom to bolo v minulosti, dnes je to časté v amatérskom divadle.
Marmóza myšovitá

Marmóza myšovitá () je vačkovec. Je to jedna z najmenších vačíc na svete. Vie veľmi dobre liezť po stromoch.
Výskyt.
Prevažne sever a stred Južnej Ameriky – amazonské dažďové lesy (hlavne okolo vodných tokov)
Opis.
Je dlhá 11 – , výnimočne . Váži 15 – 30 gramov, výnimočne 45 gramov.
Rodí 5 – 8 mláďat po 60 – 80 dňoch gravidity. Marmóza myšovitá sa živí vajcami, jaštericami, hmyzom, pavúkmi a ovocím.
Vačica virgínska

Vačica virgínska ("Didelphis virginiana") je veľmi prispôsobivá a v Severnej Amerike aktívne zväčšuje územie, na ktorom žije. Využíva výhody plynúce z osídlenia človekom, hniezdi v hromadách stavebného odpadu či v prístavbách, vyhľadáva odpadky. Je všežravá a medzi jej potravu patria vtačie vajíčka, ale i kvetiny, ovocie a zdochliny. Vačica virgínska je najväčší americký vačkovec. Je aktívna v noci a obvykle žije na zemi. K tomu dobre šplhá a pláva. Nie je síce striktne teritoriálna, ale mimo obdobia párenia sa vyhýba ostatným jedincom svojho druhu.
Rozmnožovanie.
Samica môže mať až osemnásť mláďat v jednom vrhu, aj keď počet mliečnych bradaviek postačuje len pre trinásť. Mláďatá, ktoré prežijú, zostávajú prichytená na bradavkách 50 dní a vak opúšťajú za 70 dní.
Únik pred predátormi.
Pri vážnom ohrození vačica predstiera smrť, aby tým zmiatla predátorov. Dokáže ležať na boku až 6 hodín bez jediného náznaku pohybu. Ústa a oči sú otvorené a vačica nereaguje na akékoľvek podnety.
Vačica čiernoramenná

Vačica čiernoramenná () je vačica, ktorá pochádza z Južnej Ameriky. Bola nájdená v Amazonskom pralese v Bolívii, Brazílii, Kolumbii a Peru.
Tieto zvieratá žijú vysoko na stromoch. Živia sa plodmi a larvami.
Vakomyš pazúrikatá

Vakomyš pazúrikatá ("Neophascogale lorentzi") patrí medzi vačkovce. Žije v Indonézii a Papui-Novej Guinei.
Jej váha sa pohybuje medzi 200 až 250 g a dosahuje dĺžku (bez chvosta) až 16 – 23 cm. Chvost má 16 – 23 cm. 
Má veľké pazúry, ktoré používa na lov potravy, ktorú tvoria prevažne larvy a hmyz.
Kvalifikácia na Majstrovstvá sveta vo futbale 2010 – Európa

Kvalifikácia na Majstrovstvá sveta vo futbale 2010 - Európa prebiehala v ôsmich šesťčlenných skupinách a jednej päťčlennej skupine.
Hrací systém európskej kvalifikácie.
Víťazi deviatich kvalifikačných skupín si zabezpečia postup na záverečný turnaj Majstrovstiev sveta 2010. Osem tímov na druhých miestach s najvyšším počtom bodov (v prípade rovnosti bodov rozhoduje skóre) postúpi do baráže o zostávajúce štyri postupové miesta. Do hodnotenia tímov na druhých miestach sa zaratúvajú iba body a skóre zo zápasov s prvým, tretím, štvrtým a piatym tímom tabuľky. Pre tím s najnižším počtom bodov na druhom mieste (v prípade rovnosti najnižšieho počtu bodov dvoch alebo viacerých to bude pre tím s najhorším skóre) sa kvalifikácia končí.
Postavenie tímov na 2. mieste.
Pretože 1 skupina má o 1 tím menej než ostatné, zápasy proti tímu na 6. mieste v každej skupine sa nezapočítavajú v tomto rebríčku. Výsledkom bude, že každý tím bude mať odohraných 8 zápasov a vytvorí sa tabuľka. Prvých 8 mužstiev postupuje do baráže.
Poradie sa bude určovať podľa nasledujúcich kritérií:
Technológ

Technológ môže byť:
Dara Bubamara

Dara Bubamara (), vlastným menom Radojka Kesić (), známa ako Rada Kesić (), rod. Radojka Adžić (; * 21. máj 1976, Nový Sad) je srbská speváčka.
Vyrástla v Novom Sade, v mestskej časti Satelit. Jej rodičia sa presťahovali do Nového Sadu z mesta Derventa v Bosne a Hercegovine predtým, ako sa narodila.
Piesne.
Medzi jej najznámejšie piesne patrí „Košava sa Dunava“, ktorá mala veľký úspech v bývalej Juhoslávii (Srbsko a Čierna Hora) začiatkom 90. rokov.
V toku 2007 sa jej pieseň „Zidovi“ stala najpopulárnejšou turbo folk piesňou leta 2007. Úspech mali aj piesne „Dodirni me“, „Dobro jutro nikome“ a iné.
Kolping Arena

Kolping Arena (známa ako Eishalle Schluefweg alebo Zurich-Kloten Stadium) je štadiónom, nachádzajúcim sa v blízkosti Švajčiarskeho mesta Zürich v predmestí Kloten. Bola postavená v roku 1997 a primárne slúži na ľadový hokej. Svoje domáce zápasy tu hrá tím Kloten Flyers. Pôvodný názov arény je Eishalle Schluefweg. V roku 2008 sa aréna premenoval na Kolping Arena, a tento názov bude mať minimálne 7 rokov.
V aréne sa konali v roku 2004 majstrovstvá sveta vo florbale.
Spolu s PostFinance Arenou bola dejiskom 73. majstrovstiev sveta v ľadovom hokeji.
Žiarivá hmota

Žiarivá hmota alebo baryónová hmota je hmota schopná vyžarovať alebo odrážať elektromagnetické žiarenie. Je zložená z baryónov. Jej opakom je tmavá hmota. Žiarivou hmotou sú tvorené všetky telesá na Zemi vrátane živých bytostí aj všetky objekty v slnečnej sústave, napriek tomu tvorí iba menšinu všetkej hmoty vo vesmíre.
Pokiaľ žiarivá hmota vysiela alebo odráža viditeľné svetlo, nazývame ju viditeľnou hmotou. Ak telesá vyžarujú alebo odrážajú elektromagnetické žiarenie inej vlnovej dĺžky, rozlišujeme gama zdroje, röntgenové zdroje, ultrafialové zdroje, infračervené zdroje a rádiové zdroje.
Podľa elektrického náboja elementárnych častíc sa žiarivá hmota delí na:
Tobogan (kĺzačka)

Tobogan je typ šmýkačky. Väčšinou je šmýkačka dlhšia a často s mnohými zákrutami a obyčajne býva zakončená vo vodnej nádrži alebo v bazéne.
Vyskytuje sa v akvaparkoch.
Vakomyš wongai

Vakomyš wongai () je malý mäsožravý vačkovec, ktorý žije v Austrálii. Bol opísaný v roku 1983 a objavil ho austrálsky biológ Mike Archer.
Základné údaje.
Táto vakomyš dosahuje dĺžku 5 – 7,5 cm, výnimočne 9 cm; jej chvost meria 5 – 7 cm. Váži 6 – 12, výnimočne až 15 g.
Potrava.
Vakomyš wongai loví chrobáky, svrčky, pavúky a ďalšie bezstavovce, zväčša menšie ako 1 cm. Pri love v spinifexových trsoch (austrálska tráva) využíva najmä svoj vynikajúci čuch a sluch.
Eva Kristínová

Eva Kristinová (* 5. august 1928, Trenčín† 14. jún 2020, Bratislava) bola slovenská herečka, členka Činohry Slovenského národného divadla. Stvárnila širokú škálu ženských postáv, od dievčenských, rozohratého „Roku na dedine“ a "Felice" v Goldoniho „Štyroch grobianoch“, cez jej vari najmilšiu "Evu" v Stodolovej Bačovej žene a Shakespearovu "Lady Macbeth" až po "Matku Guráž", spolu zhruba 80 postáv, zväčša dramatických. "Grande Dame" slovenského divadla.
Život.
Jej mladé roky boli poznačené tvrdým osudom jej otca Jozefa Martina Kristína, odsúdeného na smrť nemeckým vojenským súdom, ktorý ako veliteľ vojenského okruhu v Trenčíne odmietol v roku 1939 Nemcom vydať vojenské sklady, cez jeho povýšenie na brigádneho generála v roku 1947 až po jeho degradovanie a prepustenie z armády, potom ako v roku 1948 odmietol vstúpiť do komunistickej strany Česko-Slovenska. 
Pridala sa k SNP, kde slúžila ako spojka. V roku 1950 absolvovala Odborný divadelný kurz v Bratislave. Množstvo zaujímavých postáv vytvorila aj v rozhlase, televízii a filme. Bola známa aj ako recitátorka (aj v rozhlase a televízii), s obľubou sa venovala najmä slovenským baladám, aj ako šansonierka. 
Jej repertoár poézie je široký, ovláda spamäti značnú časť Hviezdoslavovej tvorby. K 80. narodeninám spísal Ján Čomaj jej pamäte vydané pod názvom "Spomienky herečky".
Čestná predsedníčka Miestneho odboru Matice slovenskej v Bratislave – Starom Meste. Organizátorka a moderátorka zhromaždení Matice na podporu slovenčiny aj samostatného Slovenska. Patrila k podporovateľom HZDS.
Ocenenie.
Nositeľka Radu SNP II. tr., Čs. medaily Za chrabrosť a Čs. Voj. Medaily Za zásluhy; vyznamenaná Cenou mesta Bratislavy, menovaná zaslúžilou umelkyňou. V roku 2008 jej prezident Ivan Gašparovič prepožičal štátne vyznamenanie Rad Ľudovíta Štúra I. triedy. Prvou cenou "in memoriam" bola udelená v roku 2020 Maticou slovenskou pri príležitosti výročia jej vzniku 4. augusta 2020 mimoriadna cena MS.